KIRJALLINEN KYSYMYS E-3872/02 esittäjä(t): Ilda Figueiredo (GUE/NGL) komissiolle. Työllisyyden puolustaminen ja sosiaalinen osallisuus.



Virallinen lehti nro 011 E , 15/01/2004 s. 0062 - 0063



KIRJALLINEN KYSYMYS E-3872/02 esittäjä(t): Ilda Figueiredo (GUE/NGL) komissiolle (10. tammikuuta 2003) Aihe: Työllisyyden puolustaminen ja sosiaalinen osallisuus Tanskalaisella monikansallisella jalkineita valmistavalla Eccolla on tuotantoyksikkö São João de Verissä Santa Maria de Feiran kunnassa Portugalissa, ja se työllistää tällä hetkellä noin 1 000 työntekijää. Yrityksen portugalilainen johto on ilmoittanut tiedotteessaan, että yksi osasto aiotaan lopettaa, mikä vaikuttaa noin 180 työntekijään, joita uhkaa irtisanominen. On muistettava, että tämä tilanne on jatkoa muille jo toteutetuille uudelleenjärjestelyille, jotka johtivat noin 300 mies- ja naispuolisen työntekijän irtisanomiseen. Pyydän komissiolta seuraavia tietoja: 1. Onko Ecco-yhtymä saanut toiminnan aloittamiseen, tuotannon kehittämiseen, ammatillisen koulutuksen järjestämiseen jne. myönnettäviä yhteisön tukia Portugalissa tai jossakin toisessa Euroopan unionin maassa? 2. Onko tiedossa muita uudelleenjärjestelyjä, jotka ovat johtaneet irtisanomisiin yhtymän yrityksissä toisissa Euroopan unionin maissa? 3. Mitä tiedetään Ecco-yhtymän taloudellisesta ja rahoituksellisesta kehityksestä, ja mihin toimiin komissio aikoo ryhtyä estääkseen työttömyyden pahenemisen Portugalissa työllisyyttä ja sosiaalisen osallisuuden tarvetta koskevan yhteisön strategian mukaisesti? Anna Diamantopouloun komission puolesta antama vastaus (20. helmikuuta 2003) Rakennerahastoja koskevista yleisistä säännöksistä 21. kesäkuuta 1999 annetussa neuvoston asetuksessa (EY) N:o 1260/1999(1) vuosiksi 20002006 säädetään toissijaisuusperiaatteen mukaisesti, että vastuu rakennerahastojen mukaisten tukitoimien täytäntöönpanosta ja valvonnasta kuuluu jäsenvaltioille. Näin ollen yksityisten yritysten hakemuksista yhteisön rahoituksen saamiseksi päättää kulloinenkin jäsenvaltio käyttäen toimintaohjelmia hallinnoiville viranomaisille myönnettyjä valtuuksia. Euroopan sosiaalirahaston hallinnoinnista vastaava laitos (Instituto de Gestão do Fundo Social Europeu, IGFSE) on kuitenkin ilmoittanut komissiolle, että portugalilainen yritys nimeltään ECCO'LET Fabrica de Sapatos, Lda. on saanut henkilöstönsä kouluttamiseksi seuraavanlaista tukea: >TAULUKON PAIKKA> Portugalin aluekehitysviraston tietojen mukaan ECCO'LET on saanut lisäksi Euroopan aluekehitysrahastolta (EAKR) tukea yhteensä 3 166 101 euroa yhteisön toisen tukikehyksen kaudella (19941999). Yhteisön kolmannen tukikehyksen kaudella (20002006) ohjelman mukaisen tuen määrä on 2 020 907 euroa, kuten seuraavasta taulukosta käy ilmi. >TAULUKON PAIKKA> Komission tiedossa ei ole muita uudelleenjärjestelyjä, jotka olisivat johtaneet joukkoirtisanomisiin ECCO-yhtymään kuuluvissa yrityksissä muissa jäsenvaltioissa. Yleisemmällä tasolla komissio haluaa muistuttaa, että se on kehottanut eurooppalaisia työmarkkinaosapuolia osallistumaan vuoropuheluun muutosten ennakoimisesta ja hallitsemisesta, jotta yritysten rakenneuudistusten sosiaalisia näkökohtia voidaan tarkastella dynaamisella tavalla. Työmarkkinaosapuolet suostuivat sisällyttämään tämän tärkeän seikan äskettäin hyväksyttyyn monivuotiseen työohjelmaansa. (1) EYVL L 161, 26.6.1999.